**I.** **ВЪВЕДЕНИЕ**

1. На 1 юли 2013 г. Комисията представи посоченото по-горе предложение[[1]](#footnote-1) и свързаната с него оценка на въздействието на Съвета и на Европейския парламент.

2. Европейският икономически и социален комитет прие становището си на 16 октомври 2013 г.[[2]](#footnote-2)

Европейският парламент прие становището си на първо четене на 16 април 2014 г.[[3]](#footnote-3), като прие 85 изменения.

3. Съветът и Европейският парламент проведоха неформални преговори с оглед на сключване на споразумение на етапа на позицията на Съвета на първо четене („ранно споразумение на второ четене“). Тези преговори приключиха на 18 ноември 2014 г. с постигането на предварително споразумение.

4. На 3 декември 2014 г. комисията на Европейския парламент по околна среда, обществено здраве и безопасност на храните (ENVI) одобри резултата от неформалните тристранни преговори. Същия ден председателят на комисията по околна среда, обществено здраве и безопасност на храните информира посредством писмо председателя на Корепер (I част), че ако Съветът предаде официално на Европейския парламент своята позиция, по която е постигнато съгласие, след проверка от юрист-лингвистите, той, заедно с докладчика, ще препоръча на пленарното заседание позицията на Съвета да бъде приета без изменения от Европейския парламент на второ четене.

5. Въз основа на това на 17 декември 2014 г. Съветът потвърди политическото си споразумение по текста на регламента[[4]](#footnote-4) във вида, договорен от двете институции.

**II.** **ЦЕЛ**

 Основната цел на предложението за регламент е да се установи система за мониторинг, докладване и проверка (МДП) на емисиите на CO2 от морския транспорт като първа стъпка към глобална система за МДП.

**III.** **АНАЛИЗ НА ПОЗИЦИЯТА НА СЪВЕТА НА ПЪРВО ЧЕТЕНЕ**

**A.** **Общо положение**

След гласуването на пленарното заседание Европейският парламент и Съветът проведоха преговори с цел да сключат споразумение на второ четене въз основа на позиция на Съвета на първо четене, която Парламентът да може да одобри без изменение. Текстът на позицията на Съвета на първо четене отразява напълно постигнатия между съзаконодателите компромис.

**Б.Основни въпроси**

Измененията, внесени в предложението на Комисията, като цяло отразяват необходимостта да се намери подходящ баланс в установяването на система на мониторинг, докладване и проверка (МДП), която да остане гъвкава, като при това се гарантира минимална равнопоставеност и се свежда до минимум административната тежест.

По-конкретно, основните въпроси, по които се наложи да бъдат внесени изменения в сравнение с първоначалното предложение на Комисията, бяха:

а) списъкът на определенията, който беше разширен, като бяха добавени нови определения, а други бяха уточнени по-подробно;

б) съдържанието на промените в плана за мониторинг и процедурата за тяхното въвеждане;

в) видовете мониторинг на емисиите от СО2 , където беше въведено специално освобождаване от мониторинга на база единично плаване; включена бе също възможността да се осъществява мониторинг и да се докладва на доброволни начала както на годишна база, така и на база единично плаване, както и бяха добавени допълнителни наблюдавани данни като тези, свързани с класа на кораба за плаване в заледени води и с плаването в заледени води;

г) организацията на дейностите по проверката с оглед на изясняване на последователността на действията и опростяване на процедурата;

д) структурата и съдържанието на спазването и механизмът за санкции, заедно с възможните връзки с Директива 2009/16/ЕО относно държавния пристанищен контрол;

е) заличаването на връзката с Регламент (ЕС) № 525/2013 относно механизъм за мониторинг и докладване на емисиите на парникови газове и за докладване на друга информация, свързана с изменението на климата, на национално равнище и на равнището на Съюза;

ж) информацията, до която Комисията осигурява достъп, признаването на (ограничено) освобождаване от изискването за такова оповестяване, както и различните видове доклади, които Комисията трябва да въведе съгласно регламента;

з) приложното поле на приложение II, където беше въведена възможност за диференциране между различните видове кораби и допълнително уточняване на приложимите параметри за изчисляване на превозвания товар чрез акт за изпълнение; и,

и) приложното поле на делегираните актове, предвидени в регламента.

**IV.** **ЗАКЛЮЧЕНИЕ**

Позицията на Съвета отразява напълно компромиса, постигнат в неформалните преговори между Съвета и Европейския парламент с подкрепата на Комисията.

Този компромис беше потвърден с писмо от председателя на комисията на Европейския парламент по околна среда, обществено здраве и безопасност на храните до председателството от 3 декември 2014 г. Впоследствие той беше одобрен от Съвета (Околна среда) на 17 декември 2014 г. посредством приемането на политическото споразумение.

1. Док. 11851/13. [↑](#footnote-ref-1)
2. CESE 5340/2013. [↑](#footnote-ref-2)
3. Док. 8671/14. [↑](#footnote-ref-3)
4. Док. 16238/14. [↑](#footnote-ref-4)